กทม.เตรียมซ้อมใหญ่การประมวลผลเลือกตั้ง 50 เขต โดยใช้ระบบรายงานผลอย่างไม่เป็นทางการ ECT Report ในวันที่ 12 พฤษภาคมนี้
แพทย์หญิง วันทนีย์ วัฒนะ รองปลัดกรุงเทพมหานคร เป็นประธานเปิดการอบรมเกี่ยวกับระบบการรายงานผลคะแนนการเลือกตั้งสมาชิกสภาผู้แทนราษฎร อย่างไม่เป็นทางการ (ECT Report) โดยกล่าวว่า การอบรมครั้งนี้เป็นเรื่องที่สำคัญ เพื่อชี้แจงทำความเข้าใจให้กับเจ้าหน้าที่ สำนักยุทธศาสตร์และประเมินผล และเจ้าหน้าที่สำนักงานปกครองและทะเบียน รวม 260 คน จากทั้ง 50 เขต ในกรุงเทพมหานคร ที่จะต้องประมวลคะแนนการเลือกตั้งล่วงหน้าและการเลือกตั้งในวันที่ 14 พฤษภาคมนี้ โดยทาง กกต. ได้จัดทำระบบ ECT Report เพื่อรายงานผลคะแนนทั้งหมด ประยุกต์และบูรณาการระบบแอปพลิเคชัน Line โปรแกรม Excel และเว็บแอปพลิเคชัน มาใช้ร่วมกันเพื่อให้การรายงานผลคะแนนเป็นไปอย่างรวดเร็ว ถูกต้อง และมีประสิทธิภาพ ซึ่งกกต.จะนำผลนี้ไปเสนอต่อสื่อมวลชนและผู้ที่สนใจในรูปแบบของ Dashboard ซึ่งจะมีการรายงานเป็นระยะ และเชื่อว่าประชาชนจะเฝ้าติดตามอย่างใกล้ชิดหลังจากนี้จะมีการซ้อมอีก 2 ครั้ง การซ้อมย่อยในวันที่ 10 พฤษภาคม 2566 และการซ้อมใหญ่ในวันที่ 12 พฤษภาคม 2566 ซึ่งเจ้าหน้าที่จาก สำนักยุทธศาสตร์และประเมินผล (สยป.) กรุงเทพมหานคร จะไปประจำทุกเขต เขตละ 1 คน เพื่อติดตามและให้การสนับสนุนการปฏิบัติงานของเจ้าหน้าที่ กกต.